Președintele PSD, Liviu Dragnea, a comentat o decizie a Curţii de Apel Alba-Iulia de anulare a unei pedepse pentru abuz în serviciu. „Curtea Constituţională a spus că Guvernul a acţionat legal, Curtea de la Alba-Iulia a decis, practic, să dezincrimineze abuzul în serviciu”, a susținut el, potrivit News.ro.



Întrebat dacă va invoca în procesul său decizii ale Curţii Constituţionale privind abuzul în serviciu, aşa cum s-a întâmplat în dosarul de la Curtea de Apel Alba-Iulia, Dragnea a spus că nu vrea să facă referire în acest context la dosarul său.

"Nu vreau să fac referire la procesul meu. Pentru că am spus că eu vreau să merg cu acest proces în speranţa că măcar la acest proces, măcar în această clădire, vom ajunge la adevăr. Dar decizia instanţei de la Alba-Iulia a arătat încă o dată că Guvernul a avut dreptate. Guvernul a spus, în toată perioada de după adoptarea ordonanţei respective, că principala motivaţie o reprezintă motivaţia de a nu se ajunge la practică neunitară în instanţe, de a nu exista situaţia care din păcate s-a întâmplat sau din fericire, în care o instanţă a considerat că Constituţia trebuie respectată şi trecând termenul de 45 de zile după ce un articol a fost criticat de CCR, a considerat că nu mai produce efecte juridice”, a declarat Dragnea, potrivit sursei citate.

Curtea de Apel Alba Iulia a stabilit încetarea executării pedepsei de trei ani de închisoare cu suspendare dată în cazul fostului secretar general al Consiliului Judeţean Hunedoara Dan Daniel. Potrivit judecătorului Cristi Danileț, acesta fusese condamnat definitiv în aprilie 2016 pentru abuz în serviciu comis cu prilejul organizării unui concurs, normele cu privire la acesta fiind prevăzute într-o hotărâre de guvern, după cum reiese din comunicatul DNA. „În iulie 2016 a apărut decizia 405/2016 a CCR care spune că nu orice încălcare de atribuții poate duce la sancționare pentru abuz în serviciu, ci numai a celor prevăzute într-o lege, ordonanță a Guvernului sau ordonanță de urgență a Guvernului. Împotriva acestei condamnări, după apariția deciziei CCR, a fost exercitată o contestație la executare care a fost admisă pe considerentul că este vorba de încălcări ale atribuțiilor prevăzute într-o hotărâre de Guvern, or – din iulie 2016 – aceasta nu mai constituie infracțiune”, a scris Cristi Danileț.

Fostul ministru al Justiției, Raluca Prună, a atras atenția, într-o postare pe Facebook, că „infracțiunea de abuz în serviciu nu este dezincriminată nici direct, nici indirect, nici explicit, nici implicit. Veste proastă, pentru cine își pune speranțele în asta”.

Raluca Prună a explicat că instanța din Alba Iulia a „constatat încălcarea unei hotărâri de guvern, care nu e legislație primară, ergo nu se reține abuzul în serviciu sub acest aspect. Instanța nu a făcut decât să constate că fapta s-a produs cu încălcarea unei norme secundare (hotărâre de guvern), nu a legislației primare, procedând în deplin acord cu Decizia 405/2016 a CCR. Evident, nu este vorba de nicio dezincriminare a abuzului în serviciu, ci de încadrarea, în speța dată, în limitele stabilite prin decizia CCR”.